C 486/196
SK
Úradný vestník Európskej únie
21.12.2022
2.2 Opatrenia týkajúce sa úľavy z uplatňovania pravidiel využívania prevádzkových intervalov platia do 29. októbra 2022, pričom platnosť delegovaných právomocí Komisie vypršala už 21. februára 2022.
Pokiaľ ide o základné pravidlo „využitia alebo straty“, Komisia teraz navrhuje obnoviť od 29. októbra 2022 štandardnú mieru využívania prevádzkových intervalov 80 %.
Ako dôvod uvádza, že v júni 2022 organizácia EUROCONTROL predpovedala, že v zimnej sezóne 2022 – 2023 sa objem dopravy vráti na 90 % úrovne z roku 2019.
2.3 EHSV toto zdôvodnenie nepresvedčilo.
V dôsledku ruskej vojenskej agresie proti Ukrajine sa výrazne zvýšili vojenské lety, ako aj presmerovanie preletov, pričom ani jedno z toho nie je relevantné pre prideľovanie prevádzkových intervalov.
Okrem toho je potrebné rozlišovať medzi nákladnou leteckou dopravou, ktorá v období krízy nezaznamenala výrazný pokles, a osobnou dopravou, ktoré sa zredukovala.
V rámci trhu osobnej dopravy je potrebná ďalšia diferenciácia: vďaka zavedeniu COVID preukazu EÚ sa vnútroeurópska doprava dostala omnoho rýchlejšie na úroveň pred pandémiou, avšak vnútroštátna letecká doprava a doprava na dlhé vzdialenosti sú v rôznych štádiách oživenia.
Očakáva sa, že obchodná doprava sa pozviecha oveľa pomalšie ako doprava súvisiaca s cestovným ruchom (4).
V žiadnom prípade nie je zaručené, že sa doprava súvisiaca s cestovným ruchom natrvalo oživí, v niektorých prípadoch je jej nárast dôsledkom dlho zadržiavanej túžby po dovolenke po dvoch rokoch pandémie.
Hlavní európski sieťoví dopravcovia zatiaľ do svojej leteckej flotily opätovne nezaradili veľké diaľkové lietadlá Airbus 380, a to práve preto, že letecké spoločnosti musia čeliť vysokým nákladom na palivo a neočakávajú výrazný a trvalý nárast dopytu po doprave.
Z údajov, ktoré poskytli zainteresované strany, vyplýva, že podľa očakávaní by sa mal objem dopravy zvýšiť na 90 % úrovne z roku 2019, ale dopyt cestujúcich len na 78 %.
Ak je miera obsadenosti lietadiel nižšia, možno očakávať, že letecké spoločnosti budú napríklad viaceré lety v ten istý deň spájať s cieľom zachovať ziskové lety (5).
Vo viacerých krajinách ovplyvní dopyt rastúca miera inflácie a narastajúce riziko recesie.
Prognózy by preto nemali vychádzať zo situácie regiónov, kde oživenie postupuje najlepšie, ale mali by odrážať aj veľmi ťažko zasiahnuté čiastkové trhy.
2.4 Tieto faktory vedú EHSV k presvedčeniu, že oživenie trhu leteckej dopravy môže byť náročnejšie, než predpokladá Komisia.
V jednotlivých trhových segmentoch oživenie stále prebieha odlišnou rýchlosťou: v porovnaní s úrovňou v roku 2019 dosahuje nákladná doprava 6 %, nízkonákladoví dopravcovia - 9 % a sieťoví dopravcovia 21 %.
Je to o to dôležitejšie, že prahové hodnoty sa vzťahujú na celé série prevádzkových intervalov, to znamená, že využívanie danej série prevádzkových intervalov (napr. lety v exponovaných časoch) musí byť vyššie ako prahová hodnota 80 %.
V období pred pandémiou bola miera využívania prevádzkových intervalov 95 %, pričom najnižšia miera využívania bola 80 %.
Ak organizácia EUROCONTROL predpovedá, že priemerná miera využívania prevádzkových intervalov bude 90 %, potom treba predpokladať, že v sériách prevádzkových intervalov (v priemere) sa 80 % nedosiahne.
Z týchto dôvodov je príliš predčasné vrátiť sa k prahovým hodnotám 80:20.
Kým nebudú k dispozícii spoľahlivejšie údaje, ktoré potvrdia udržateľné oživenie trhu, bolo by vhodnejšie stanoviť tieto hodnoty na 70:30.
Treba tiež poznamenať, že problémy, ktorým čelia európske letiská, jasne ukazujú, že dôsledky pandémie ešte stále pretrvávajú.
Veľké uzly EÚ, ako je Frankfurt, a uzly mimo EÚ, ako napríklad Londýn Heathrow, obmedzili lety na svoje letiská a z nich, čo viedlo k masívnemu rušeniu letov v snahe zmierniť tlak na letovú prevádzku na týchto letiskách.
Tento tlak spôsobilo viacero rôznych premenných, ako je napríklad nedostatok personálu.
Z toho možno usúdiť, že prahové hodnoty miery využívania prevádzkových intervalov, aké boli pred pandémiou, ešte nie je možné dosiahnuť (6).
2.5 Pomer 70:30 by bol v súlade s prahovými hodnotami a argumentmi, ktoré použila vláda Spojeného kráľovstva (7).
Hoci odvetvie leteckej dopravy to dôrazne kritizovalo, EHSV sa domnieva, že by sa tým dosiahla rovnováha medzi návratom k predchádzajúcemu stavu a nevyhnutnosťou uznať, že vzhľadom na pretrvávajúce vážne výzvy, ktorým toto odvetvie čelí, je stále potrebná určitá (hoci znížená) ochrana prevádzkových intervalov.
Okrem toho sa tým prahová hodnota stanovená v nariadení EÚ o prevádzkových intervaloch zosúladí s prahovou hodnotou susedných krajín a vytvoria rovnaké podmienky pre letecké uzly EÚ a letisko Londýn-Heathrow, ktoré je najväčším európskym medzinárodným uzlom.
(4) (5) (6) (7)
https://www.airliners.de/prognose-globaler-geschaeftsreiseverkehr-erholt-deutlich/65958.
Zverejnené počty cestujúcich a prognózy letiska v Mníchove ukazujú, že návrat k objemu dopravy, aký bol pred pandémiou, bude trvať dlhšie, než sa pôvodne predpokladalo: https://www.airliners.de/wachsendes-passagieraufkommen-bayerns-flughaefen-weitentfernt-corona-niveau/65950.
Komisia v dôvodovej správe spomína nedostatok pracovnej sily na kľúčových letiskách, považuje to však za krátkodobý jav.
Je to otázne, keďže nedostatok pracovnej sily vykazujú mnohé hospodárske odvetvia, a nielen letecká doprava.
Nie je dôvod domnievať sa, že v leteckej doprave sa tento problém v blízkej budúcnosti vyrieši.
Vláda Spojeného kráľovstva upravila 24. januára 2022 pomer využívania prevádzkových intervalov na 70:30 s platnosťou od 27. marca 2022 v snahe priblížiť sa k bežným pravidlám a zároveň chrániť sektor pred budúcou neistotou, ako uviedol minister dopravy Spojeného kráľovstva Grant Shapps.